คาดกนง.คงดอกเบี้ย0.50%
กรุงศรีคาดเงินบาทซื้อขายในกรอบ 30.85-31.20 มองปัจจัยเสี่ยงทั้งในและต่างประเทศกดดันค่าเงิน
21 ก.ย. 2563

กลุ่มงานโกลบอลมาร์เก็ตส์ ธนาคารกรุงศรีอยุธยา จำกัด (มหาชน) มีมุมมองต่อทิศทางค่าเงินบาทในสัปดาห์นี้ว่า มีแนวโน้มเคลื่อนไหวในกรอบ 30.85-31.20 ต่อดอลลาร์เทียบกับระดับปิดแข็งค่าที่ 31.06 ต่อดอลลาร์เมื่อสัปดาห์ที่แล้ว โดยนักลงทุนต่างชาติขายสุทธิในตลาดหุ้นไทย 3.6 พันล้านบาท แต่ซื้อสุทธิในตลาดพันธบัตร 6.6 พันล้านบาท ท่ามกลางปัจจัยเสี่ยงรอบด้านทั้งจากในประเทศและต่างประเทศ
กลุ่มงานโกลบอลมาร์เก็ตส์ กรุงศรี มองว่านักลงทุนจะติดตามความคิดเห็นของเจ้าหน้าที่ธนาคารกลางสหรัฐฯ (เฟด) หลังเฟดมีมติคงดอกเบี้ยนโยบายตามความคาดหมายของตลาด และระบุว่าจะตรึงดอกเบี้ยไว้จนกว่าอัตราเงินเฟ้อมีแนวโน้มปรับตัวสูงขึ้นเหนือเป้าหมายระยะหนึ่งเพื่อให้ค่าเฉลี่ยเงินเฟ้ออยู่ที่ 2% ขณะที่สัญญาณชี้นำทิศทางนโยบายล่าสุดสะท้อนการปรับกรอบนโยบายการเงินโดยเปิดโอกาสให้อัตราเงินเฟ้อปรับขึ้นมาอยู่สูงกว่าเป้าหมายเพื่อเป็นการชดเชยภาวะอัตราเงินเฟ้อต่ำในช่วงหลายปีที่ผ่านมาโดยเฟดจะให้น้ำหนักกับการสนับสนุนการจ้างงานเป็นเวลานานเท่าที่จะสามารถทำได้ ทั้งนี้ ประธานเฟดกล่าวว่าเศรษฐกิจสหรัฐฯ กำลังฟื้นตัวแต่มีแนวโน้มว่าอัตราการฟื้นตัวจะชะลอลงซึ่งบ่งชี้ว่ามาตรการสนับสนุนจากนโยบายการเงินและการคลังมีความจำเป็น ส่วนเงินปอนด์มีแนวโน้มผันผวนมากขึ้นท่ามกลางความไม่แน่นอนเกี่ยวกับข้อตกลง Brexit และสัญญาณที่ว่าธนาคารกลางอังกฤษ (บีโออี) ได้หารือเรื่องการใช้ดอกเบี้ยติดลบ รวมถึงอังกฤษอาจดำเนินมาตรการปิดเมืองรอบใหม่เพื่อควบคุมการแพร่ระบาดของ COVID-19
สำหรับปัจจัยภายในประเทศ คาดว่าคณะกรรมการนโยบายการเงิน (กนง.) จะคงอัตราดอกเบี้ยไว้ที่ 0.50% ในการประชุมวันที่ 23 ก.ย. และเน้นย้ำความสำคัญของการกระจายสภาพคล่องไปสู่ภาคธุรกิจและครัวเรือนที่ได้รับผลกระทบจากวิกฤติรวมถึงการสอดประสานมาตรการด้านการคลังการเงินและสินเชื่อให้มีประสิทธิผลมากขึ้น ขณะที่การฟื้นตัวทางเศรษฐกิจยังคงมีความไม่แน่นอนสูงจากประเด็นความเสี่ยงรอบด้านทั้งในและต่างประเทศ